Šklíbová, Adriana, generálna riaditeľka Slovenského pozemkového fondu (2019-06-27):
Vážený pán predsedajúci, vážené pani poslankyne, páni poslanci, dovoľte, aby som v krátkosti priblížila, ako Slovenský pozemkový fond počas uplynulého roka 2018 plnil úlohy, ktoré mu vyplývajú z príslušných právnych predpisov, hospodáril a inovoval v snahe zlepšiť sa a zefektívniť svoje fungovanie. Prehľad o uvedenom podáva výročná správa za rok 2018, ktorú ste všetci dostali. Do 30. mája tohto roku činnosť a hospodárenie fondu kontrolovala jedenásťčlenná rada fondu. Od 1. júna došlo k zmene počtu členov rady, ktorých bude po novom alebo už je trinásť. Včera ste schválili posledných dvoch členov rady. Pribudol zástupca navrhovaný združením miest a obcí pán Sýkora, ktorý spĺňa; a zástupca, ktorý spĺňa podmienky reprezentatívneho združenia zamestnávateľov, ktorého navrhla Slovenská poľnohospodárska a potravinárska komora, pán Oliver Šiatkovský. Do 3. augusta 2018 rada rokovala v zložení, v ktorom bola schválená uznesením č. 1883 zo dňa 2. júla 2015, zvolená Národnou radou. Po tomto funkčnom období boli uznesením Národnej rady č. 1479 zo dňa 24. októbra 2018 a 1563 zo dňa 6. decembra 2018 zvolení noví členovia. Prvé zasadnutie rady v novom zložení sa konalo minulý rok 20. decembra. Celkovo sa v roku 2018 uskutočnilo deväť riadnych zasadnutí rady fondu, z toho osem v pôvodnom zložení a jedno v novom zložení rady. V uplynulom roku fond predložil na zasadnutie rady 1 951 právnych aktov, z toho 232 zmlúv o bezodplatnom prevode vlastníctva, 918 kúpnych zmlúv a 801 nájomných zmlúv. Pre porovnanie, v roku 2017 bolo rade predložených 2 291 právnych aktov, z toho 246 plnení reštitučných nárokov, 1 154 kúpnych zmlúv a 891 nájomných zmlúv. Rada fondu odporučila štatutárom podpísať 1 924 právnych aktov. V roku 2017 to bolo 2 254 aktov. Hospodárenie fondu. V roku 2018 fond dosiahol nedaňové príjmy v objeme 37 687 914 eur. Plnenie rozpočtu nedaňových príjmov dosiahlo plnenie na úrovni 129,3 percenta. Rozhodujúcimi príjmami fondu boli príjmy z vlastníctva, to znamená príjmy z prenájmu pozemkov v celkovom objeme 14 514 383 eur, a kapitálové príjmy, to znamená príjmy z predaja pozemkov, v objeme 22 865 997. Pre porovnanie, v roku 2017 fond dosiahol nedaňové príjmy na úrovni v objeme 33 344 779. Medziročne je nárast o 4 443 135 eur. Skutočné výdavky fondu v roku 2018 bez finančných výdavkových operácií predstavovali sumu 17 592 401 eur, to jest splnenie rozpočtu bolo na úrovni 90,5 percenta. V roku 2017 výdavky fondu predstavovali 24 513 594 eur, čo predstavuje zníženie výdavkov v roku 2018 o 6 921 193 eur. Pokiaľ ide o celkový hospodársky výsledok fondu, tento bol v roku 2018 kladný a predstavoval objem 13 824 043,90 eura. V porovnaní s rokom 2017, kedy fond dosiahol tiež hospodársky nárast, výsledok, ide o nárast o 4 230 555,3 eura. Projekty. V minulom roku prešiel fond redizajnom, ktorý bol premietnutý aj do výročnej správy. Spolu s logom fond získal aj nový dizajn, manuálovú identitu a v konečnom dôsledku aj nový moderný imidž, ktorý sa snažil priblížiť širokej verejnosti. Fond v minulom roku prezentoval, sa prezentoval na viacerých podujatiach spolu s farmármi a samosprávou, medzi nimi aj na Agrokomplexe a Dňoch poľa, ZMOS-e a únii miest. Obnovou fond neprechádza len zvonka, ale aj zvnútra a to prostredníctvom zrealizovaných projektov. Značná časť aktivít bola zameraná na rozvoj digitalizácie, resp. úplnej elektronizácie fondu, ktorá je zrejme najzásadnejším krokom pri napĺňaní vízie modernej, transparentnej a efektívne fungujúcej inštitúcie. V minulom roku fond naďalej rozvíjal kľúčový projekt, a to je projekt centrálnej podateľne, ktorá zabezpečuje komplexný prehľad o pohybe všetkej korešpondencie na fonde. Ďalším krokom bolo zavedenie nového registratúrneho softvéru, ktorý zásadným spôsobom zjednodušil vedenie elektronického spisu, výrazne skrátil čas pri doručovaní podkladov medzi regionálnymi odbormi a generálnym riaditeľstvom a v konečnom dôsledku urýchlil vybavenie žiadostí našich partnerov. Softvér je k dnešnému dňu v plnej prevádzke. Cez rozpracovaný projekt centrálneho informačného systému sa fond snaží posilniť oblasť efektívnej spolupráce s jednotlivými inštitúciami a jeho úlohou je integrovať informačné systémy fondu s informačnými systémami rezortu pôdohospodárstva vrátane úradu geodézie a kartografie a katastra či Pôdohospodárskej platobnej agentúry. Takisto sme zaviedli nový systém kontrol v teréne, ktorých snahou je eliminovať nepoctivých farmárov, ktorí na prenajatej pôde nehospodária riadne alebo vôbec. Kontroly sú zacielené najmä na dodržiavanie podmienok zadefinovaných v nájomných zmluvách. Spolu s lesmi sme uzatvorili memorandum o spolupráci a začali nový projekt tzv. bielych plôch, ktorým bol zadefinovaný jednotný postup pri zosúladení zápisov správy poľnohospodárskych a lesných pozemkov vo vlastníctve SR evidovaných v katastri nehnuteľností. Premenou prešla aj vnútorná organizácia fondu. Vznikli aj dva nové útvary v rámci ekonomického odboru, oddelenie centrálnej registratúry a druhým bol referát depozitov, zameraný výlučne na evidenciu a vyplácanie finančných náhrad z depozitného účtu fondu oprávneným osobám. Na realizované projekty a neustále zvyšujúci sa objem vybavovanej agendy Slovenský pozemkový fond reagoval aj personálnym posilnením, kedy k 31. decembru evidoval 304 zamestnancov, čo je o 21 viac, ako to bolo v roku 2017. Podrobné informácie o plnení jednotlivých úloh fondu v uplynulom roku sú podrobne spracované v jednotlivých častiach výročnej správy. Ďakujem pekne.